b'\n_START_ARTICLE_\nPark na Ambro\xc5\xbeevem trgu\n_START_PARAGRAPH_\nPark na Ambro\xc5\xbeevem trgu je sestavni del Ambro\xc5\xbeevega trga v Ljubljani in le\xc5\xbei med Poljanskim nasipom, Poljansko cesto in Rozmanovo ulico._NEWLINE_Park so za\xc4\x8deli urejati \xc5\xbee tedaj, ko so pri\xc4\x8deli z regulacijskimi deli na Ljubljanici, da bi osu\xc5\xa1ili Barje._NEWLINE_Park se razteza vzporedno z Ljubljanico in sega do Cukrarne. Na vstopni strani je strnjena zasaditev kostanjev, pod njimi pa pe\xc5\xa1pot s Hrenovim kri\xc5\xbeem, spomenikom na sredini, ki je bil postavljen 1621 ob 25. letnici \xc5\xa1kofovanja Toma\xc5\xbea Hrena. Predstavljal naj bi simbol zmage nad protestantizmom. Je eden najstarej\xc5\xa1ih spomenikov v Ljubljani in eden redkih renesan\xc4\x8dnih sploh na na\xc5\xa1ih tleh. Pe\xc5\xa1pot pelje do Cukrarne ob njej so name\xc5\xa1\xc4\x8dene klopi. _NEWLINE_Park le\xc5\xbei na bre\xc5\xbeini, ki so prekrite z rezanim gabrom. Nekateri kostanji so precej ogro\xc5\xbeeni zaradi prometa in so bili \xc5\xbee ve\xc4\x8dkrat sanirani. Na sredini parka, kjer je bila v\xc4\x8dasih znana gostilna Pri \xc5\xbdidanu, pa stoji mogo\xc4\x8dna skupina divjih kostanjev. V parku so \xc5\xa1e rde\xc4\x8delistna bukev, platana, ostrolistni rde\xc4\x8di javor in cigarar._NEWLINE_\xc5\xa0ir\xc5\xa1e obmo\xc4\x8dje je zaradi svoje bogate zgodovine urbanega razvoja zavarovano z razli\xc4\x8dnimi varstvenimi re\xc5\xbeimi. Kot del Poljanskega predmestja je zavarovano z Odlokom o razglasitvi nekdanjega \xc5\xa0empeterskega, Poljanskega in Karlov\xc5\xa1kega predmestja za kulturni in zgodovinski spomenik ter naravno znamenitost (Uradni list RS, \xc5\xa1t. 18/90, 27/91). Znotraj tega obmo\xc4\x8dja so z istim odlokom zavarovani \xc5\xa1e: zgradba Cukrarne kot kulturni spomenik, hi\xc5\xa1a Ambro\xc5\xbeev trg 7 kot kulturni spomenik, park na Ambro\xc5\xbeevem trgu s Hrenovim kri\xc5\xbeem kot kulturni spomenik in naravna vrednota, naravna vrednota je tudi ureditev nabre\xc5\xbeja Ljubljanice. Ohranja se gara\xc5\xbena hi\xc5\xa1a arh. Severja. Obmo\xc4\x8dje predstavlja kot del ljubljanskega mestnega jedra kulturno dedi\xc5\xa1\xc4\x8dino z eviden\xc4\x8dno \xc5\xa1tevilko 328._NEWLINE_V skladu s projektom in nate\xc4\x8dajem za celovito ureditev, ki jo na\xc4\x8drtuje Mestna ob\xc4\x8dina Ljubljana skupaj z dr\xc5\xbeavo bo, sedaj ko je bil odprt Fabianijev most, na novo uredila celotno obmo\xc4\x8dje Ambro\xc5\xbeevega trga in parka.'